अधरतियामे गामक एक कोनपर बंदूक लुत्तीक संग गरजि उठलै । किओ किछु बुझितै ताहिसँ पहिने कतेको लुक्का उठलै आ उठलै हर्ट एटैक करबै बला बमक तीव्र गर्जन । गामपर आतंकवादी हमला भेल छलै । लोककेँ गाम खाली करबाक आदेश देल गेलै । डरे राता-राति गाम सुनसान भऽ गेलै । आतंकी सब घरपर कब्जा कऽ लेलकै, मुदा एकटा वृद्ध अपन घरेमे रहलै । ओ खाली नै केलकै, नै डेरेलै । ओकर कहब छलै "ई हमर गाम अछि । हमर माए अछि । एकरा छोड़ि कऽ कोना चलि जाएब ? जे भागि गेल से डरपोक छल । कहू किओ अपन माएकेँ ककरो दोसरकेँ हाथमे दै छै ? जँ सब बेटा एक जुट भऽ जेतै तँ ककर मजाल छै जे माएसँ दूर भगा देतै ? "